ΓΡΑΠΤΗ ΕΡΩΤΗΣΗ E-3074/01

υποβολή: Carlos Bautista Ojeda (Verts/ALE) προς την Επιτροπή

(12 Νοεμβρίου 2001)

Θέμα: Διακρίσεις στην Ισπανία κατά πιλότων με αναπηρίες

Κατά τις συζητήσεις του 'European Sports Forum' (Ευρωπαϊκό Φόρουμ Αθλητισμού), που οργάνωσε η Ευρωπαϊκή Επιτροπή τον παρελθόντα Οκτώβριο, θίχτηκε, μεταξύ άλλων, η προβληματική του αθλητισμού για ανάπηρους και η σημασία του ως παράγοντος ενσωμάτωσης. Η ύπαρξη πάρα πολλών αθλημάτων αλλά και αθλητικών κατηγοριών, και ειδικότερα στα πλαίσια του αθλητισμού αναπήρωνψηλού επιπέδου, απαιτεί προσπάθεια εναρμονισμού τους για όλες τις χώρες της ΕΕ, καθώς και προσπάθειες εκ μέρους της ίδιας της Ευρωπαϊκής Επιτροπής που οργάνωσε αυτό το φόρουμ που θα χρησιμεύσουν ως καταλύτης.

Στους παρελθόντες Παγκόσμιους Αγώνες Αεραθλητισμού του 2001, που διεξήχθησαν στην Ανδαλουσία, είδαμε μη Ισπανούς ανάπηρους αθλητές, απολύτως ενσωματωμένους στο ρυθμό των αγώνων, που πετούσαν επί ίσοις όροις με τους μη ανάπηρους αθλητές.

Οι ισχύουσες στην Ισπανία διατάξεις δεν επιτρέπουν σε ανάπηρους αθλητές να παρουσιαστούν στις εξετάσεις για την απόκτηση αθλητικής αδείας για τα διάφορα είδη αθλητικής πτήσεως.

Γνωρίζει η Ευρωπαϊκή Επιτροπή τη διάκριση που γίνεται εις βάρος των αναπήρων αθλητών ορισμένων κρατών μελών, στους οποίους δεν επιτρέπεται να επιδιώξουν την απόκτηση διοικητικής άδειας πτήσεως, σε σύγκριση με άλλα άτομα με παρεμφερή αναπηρία, που ζουν σε άλλα κράτη της ΕΕ·

Πιστεύει η Επιτροπή ότι πρόκειται για ενέργειες που συνιστούν σαφή διάκριση εις βάρος αυτών των αθλητών·

Απάντηση της κ. Reding εξ ονόματος της Επιτροπής

(21 Δεκεμβρίου 2001)

Όπως επισημαίνει ο κύριος βουλευτής, η Επιτροπή επέστησε την προσοχή στα προβλήματα που αφορούν ειδικά τον αθλητισμό για τα άτομα με ειδικές ανάγκες στο πλαίσιο του τελευταίου ευρωπαϊκού φόρουμ για τον αθλητισμό, που οργανώθηκε στις Βρυξέλλες στις 17 και 18 Οκτωβρίου 2001. Με την ευκαιρία αυτού του φόρουμ τονίστηκε η σημασία του αθλητισμού για την ένταξη και την ευεξία των ατόμων με ειδικές ανάγκες καθώς και η ανάγκη να εξαλειφθούν τα εμπόδια στην άθληση των ατόμων με ειδικές ανάγκες.

Πρέπει ωστόσο να σημειωθεί ότι οι διακρίσεις λόγω αναπηρίας καλύπτονται μόνο από την οδηγία 2000/78/ΕΚ του Συμβουλίου, της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία. Αυτή η οδηγία έχει επομένως περιορισμένο πεδίο εφαρμογής. Κατά συνέπεια, η Επιτροπή δεν είναι αρμόδια να παρέμβει στη συγκεκριμένη περίπτωση που αναφέρει ο κύριος βουλευτής, εφόσον η διάκριση δεν φαίνεται να έχει σχέση με την πρόσβαση σε μια θέση εργασίας. Ωστόσο, επειδή οι πληροφορίες σχετικά με την περίπτωση που αναφέρει ο κύριος βουλευτής δεν είναι πλήρεις, η Επιτροπή δεν είναι σε θέση να εκφέρει τελική γνώμη.

Επισημαίνουμε ωστόσο στον κύριο βουλευτή την πρόταση της Επιτροπής να ανακηρυχθεί το 2003 Ευρωπαϊκό Έτος των Ατόμων με Ειδικές Ανάγκες(1). Στόχος αυτής της πρωτοβουλίας είναι η προώθηση της καλύτερης κατανόησης των ειδικών αναγκών και η ενθάρρυνση, σε όλα τα επίπεδα, της κινητοποίησης όλων των παραγόντων. Τέλος, αυτό το Έτος θα αποτελέσει ευκαιρία για την ανάληψη σειράς πρωτοβουλιών με σκοπό την ευαισθητοποίηση της Ευρώπης για τα προβλήματα των ατόμων με ειδικές ανάγκες και για την εξάλειψη των εμποδίων στην πλήρη συμμετοχή τους σε πολυάριθμες πτυχές της καθημερινής ζωής.

(1) ΕΕ C 240 E της 28.8.2001.